禮記/雜記下
有父之喪，如未沒喪而母死，其除父之喪也，服其除服。卒事，反喪服。
雖諸父昆弟之喪，如當父母之喪，其除諸父昆弟之喪也，皆服其除喪之服。卒事，反喪服。
如三年之喪，則既顈，其練祥皆同。
王父死，未練祥而孫又死，猶是附於王父也。

有殯，聞外喪，哭之他室。入奠，卒奠，出，改服即位，如始即位之禮。

大夫、士將與祭於公，既視濯，而父母死，則猶是與祭也，次於異宮。既祭，釋服出公門外，哭而歸。其它如奔喪之禮。如未視濯，則使人告。告者反，而後哭。如諸父昆弟姑姊妹之喪，則既宿，則與祭。卒事，出公門，釋服而後歸。其它如奔喪之禮。如同宮，則次於異宮。

曾子問曰：「卿大夫將為尸於公，受宿矣，而有齊衰內喪，則如之何？」孔子曰：「出舍乎公宮以待事，禮也。」
孔子曰：「尸弁冕而出，卿、大夫、士皆下之。尸必式，必有前驅。」

父母之喪，將祭，而昆弟死；既殯而祭。如同宮，則雖臣妾，葬而後祭。祭，主人之升降散等，執事者亦散等。雖虞附亦然。

自諸侯達諸士，小祥之祭，主人之酢也嚌之；眾賓兄弟，則皆啐之。大祥：主人啐之，眾賓兄弟皆飲之，可也。

凡侍祭喪者，告賓祭薦而不食。

子貢問喪，子曰：「敬為上，哀次之，瘠為下。顏色稱其情；戚容稱其服。」請問兄弟之喪，子曰：「兄弟之喪，則存乎書策矣。」君子不奪人之喪，亦不可奪喪也。

孔子曰：「少連、大連善居喪，三日不怠，三月不解，期悲哀，三年憂。東夷之子也。」

三年之喪，言而不語，對而不問：廬，堊室之中，不與人坐焉；在堊室之中，非時見乎母也，不入門。疏衰皆居堊室不廬。廬，嚴者也。

妻視叔父母，姑姊妹視兄弟，長、中、下殤視成人。

親喪外除，兄弟之喪內除。

視君之母與妻，比之兄弟。發諸顏色者，亦不飲食也。

免喪之外，行於道路，見似目瞿，聞名心瞿。吊死而問疾，顏色戚容必有以異於人也。如此而後可以服三年之喪。其餘則直道而行之，是也。

祥，主人之除也，於夕為期，朝服。祥因其故服。

子游曰：「既祥，雖不當縞者必縞，然後反服。」

當袒，大夫至，雖當踴，絕踴而拜之，反改成踴，乃襲。於士，既事成踴，襲而後拜之，不改成踴。

上大夫之虞也，少牢。卒哭成事，附，皆大牢。下大夫之虞也，特牲。卒哭成事，附，皆少牢。

祝稱卜葬虞，子孫曰哀，夫曰乃，兄弟曰某，卜葬其兄弟曰伯子某。

古者，貴賤皆杖。叔孫武叔朝，見輪人以其杖關轂而輠輪者，於是有爵而後杖也。

鑿巾以飯，公羊賈為之也。

冒者何也？所以掩形也。自襲以至小斂，不設冒則形，是以襲而後設冒也。

或問於曾子曰：「夫既遣而包其餘，猶既食而裹其餘與？君子既食，則裹其餘乎？」曾子曰：「吾子不見大饗乎？夫大饗，既饗，卷三牲之俎歸於賓館。父母而賓客之，所以為哀也！子不見大饗乎！」非為人喪，問與？賜與？

三年之喪，以其喪拜；非三年之喪，以吉拜。

三年之喪，如或遺之酒肉，則受之必三辭。主人衰絰而受之。如君命，則不敢辭，受而薦之。喪者不遺人，人遺之，雖酒肉，受也。從父昆弟以下，既卒哭，遺人可也。

縣子曰：「三年之喪，如斬。期之喪，如剡。」

三年之喪，雖功衰不吊，自諸侯達諸士。如有服而將往哭之，則服其服而往。期之喪，十一月而練，十三月而祥，十五月禫。練則吊。
既葬，大功吊，哭而退，不聽事焉。期之喪，未喪，吊於鄉人。哭而退，不聽事焉。功衰吊，待事不執事。小宝緦，執事不與於禮。
相趨也，出宮而退。相揖也，哀次而退。相問也，既封而退。相見也。反哭而退。朋友，虞附而退。吊，非從主人也。四十者執綍：鄉人五十者從反哭，四十者待盈坎。

喪食雖惡必充饑，饑而廢事，非禮也；飽而忘哀，亦非禮也。視不明，聽不聰，行不正，不知哀，君子病之。故有疾飲酒食肉，五十不致毀，六十不毀，七十飲酒食肉，皆為疑死。

有服，人召之食，不往。大功以下，既葬，適人，人食之，其黨也食之，非其黨弗食也。功衰食菜果，飲水漿，無鹽酪。不能食食，鹽酪可也。

孔子曰：「身有瘍則浴，首有創則沐，病則飲酒食肉。毀瘠為病，君子弗為也。毀而死，君子謂之無子。」

非從柩與反哭，無免於堩。

凡喪，小宝以上，非虞附練祥，無沐浴。
疏衰之喪，既葬，人請見之，則見；不請見人。小宝，請見人可也。大功不以執摯。唯父母之喪，不辟涕泣而見人。

三年之喪，祥而從政；期之喪，卒哭而從政；九月之喪，既葬而從政；小宝緦之喪，既殯而從政。

曾申問於曾子曰：「哭父母有常聲乎？」曰：「中路嬰兒失其母焉，何常聲之有？」

卒哭而諱。王父母兄弟，世父叔父，姑姊妹。子與父同諱。母之諱，宮中諱。妻之諱，不舉諸其側；與從祖昆弟同名則諱。

以喪冠者，雖三年之喪，可也。既冠於次，入哭踴，三者三，乃出。
大功之末，可以冠子，可以嫁子。父，小宝之末，可以冠子，可以嫁子，可以取婦。己雖小宝，既卒哭，可以冠，取妻；下殤之小宝，則不可。
凡弁绖，其衰侈袂。

父有服，宮中子不與於樂。母有服，聲聞焉不舉樂。妻有服，不舉樂於其側。大功將至，辟琴瑟。小宝至，不絕樂。

姑姊妹，其夫死，而夫黨無兄弟，使夫之族人主喪。妻之黨，雖親弗主。夫若無族矣，則前後家，東西家；無有，則里尹主之。或曰：主之，而附於夫之黨。

麻者不紳，執玉不麻。麻不加於采。

國禁哭，則止朝夕之奠。即位自因也。

童子哭不偯，不踴，不杖，不菲，不廬。

孔子曰：「伯母、叔母，疏衰，踴不絕地。姑姊妹之大功，踴絕於地。如知此者，由文矣哉！由文矣哉！」

世柳之母死，相者由左。世柳死，其徒由右相。由右相，世柳之徒為之也。

天子飯九貝；諸侯七，大夫五，士三。

士三月而葬，是月也卒哭；大夫三月而葬，五月而卒哭；諸侯五月而葬，七月而卒哭。士三虞，大夫五，諸侯七。

諸侯使人吊，其次含、襚、賵、臨，皆同日而畢事者也，其次如此也。

卿大夫疾，君問之無算；士一問之。君於卿大夫，比葬不食肉，比卒哭不舉樂；為士，比殯不舉樂。

升正柩，諸侯執綍五百人，四綍，皆銜枚，司馬執鐸，左八人，右八人，匠人執羽葆御柩。大夫之喪，其升正柩也，執引者三百人，執鐸者左右各四人，御柩以茅。

孔子曰：「管仲鏤簋而朱紘，旅樹而反坫，山節而藻梲。賢大夫也，而難為上也。晏平仲祀其先人。豚肩不掩豆。賢大夫也，而難為下也。君子上不僭上，下不偪下。」

婦人非三年之喪，不逾封而吊。如三年之喪，則君夫人歸。夫人其歸也以諸侯之吊禮，其待之也若待諸侯然。夫人至，入自闈門，升自側階，君在阼。其他如奔喪禮然。

嫂不撫叔，叔不撫嫂。

君子有三患：未之聞，患弗得聞也；既聞之，患弗得學也；既學之，患弗能行也。君子有五恥：居其位，無其言，君子恥之；有其言，無其行，君子恥之；既得之而又失之，君子恥之；地有餘而民不足，君子恥之；眾寡均而倍焉，君子恥之。

孔子曰：「凶年則乘駑馬。祀以下牲。」

恤由之喪，哀公使孺悲之孔子學士喪禮，士喪禮於是乎書。

子貢觀於蠟。孔子曰：「賜也樂乎？」對曰：「一國之人皆若狂，賜未知其樂也！」子曰：「百日之蠟，一日之澤，非爾所知也。張而不弛，文武弗能也；弛而不張，文武弗為也。一張一弛，文武之道也。」

孟獻子曰：「正月日至，可以有事於上帝；七月日至，可有事於祖。」七月而禘，獻子為之也。

夫人之不命於天子，自魯昭公始也。

外宗為君夫人，猶內宗也。

廄焚，孔子拜鄉人為火來者。拜之，士壹，大夫再。亦相吊之道也。孔子曰：「管仲遇盜，取二人焉，上以為公臣，曰：『其所與游辟也，可人也！』管仲死，桓公使為之服。宦於大夫者之為之服也，自管仲始也，有君命焉爾也。」

過而舉君之諱，則起。與君之諱同，則稱字。

內亂不與焉，外患弗辟也。

贊，大行曰圭。公九寸，侯、伯七寸，子、男五寸。博三寸，厚半寸。剡上，左右各寸半，玉也。藻三采六等。

哀公問子羔曰：「子之食奚當？」對曰：「文公之下執事也。」

成廟則釁之。其禮：祝、宗人、宰夫、雍人，皆爵弁純衣。雍人拭羊，宗人視之，宰夫北面於碑南，東上。雍人舉羊，升屋自中，中屋南面，刲羊，血流於前，乃降。門、夾室皆用雞。先門而後夾室。其衈皆於屋下。割雞，門當門，夾室中室。有司皆鄉室而立，門則有司當門北面。既事，宗人告事畢，乃皆退。反命於君曰：「釁某廟事畢。」反命於寢，君南鄉于門內朝服。既反命，乃退。

路寢成則考之而不釁。釁屋者，交神明之道也。凡宗廟之器。其名者成則釁之以豭豚。

諸侯出夫人，夫人比至於其國，以夫人之禮行；至，以夫人入。使者將命曰：「寡君不敏，不能從而事社稷宗廟，使使臣某，敢告於執事。」主人對曰：「寡君固前辭不教矣，寡君敢不敬須以俟命。」有司官陳器皿；主人有司亦官受之。

妻出，夫使人致之曰：「某不敏，不能從而共粢盛，使某也敢告於侍者。」主人對曰：「某之子不肖，不敢辟誅，敢不敬須以俟命。」使者退，主人拜送之。如舅在，則稱舅；舅沒，則稱兄；無兄，則稱夫。主人之辭曰：「某之子不肖。」如姑姊妹，亦皆稱之。

孔子曰：「吾食於少施氏而飽，少施氏食我以禮。吾祭，作而辭曰：『疏食不足祭也。』吾飧，作而辭曰：『疏食也，不敢以傷吾子。』」納幣一束：束五兩，兩五尋。

婦見舅姑，兄弟、姑姊妹，皆立於堂下，西面北上，是見已。見諸父，各就其寢。

女雖未許嫁，年二十而笄，禮之，婦人執其禮。燕則鬈首。

韠：長三尺，下廣二尺，上廣一尺。會去上五寸，紕以爵韋六寸，不至下五寸。純以素，紃以五采。

礼記